Tytöt kokevat poikia enemmän yksinäisyyttä sekä henkistä, seksuaalista ja fyysistä väkivaltaa, selviää tuoreesta Kouluterveyskyselystä. Nuorten kokemukset netissä tapahtuvasta seksuaalisesta ahdistelusta ja ehdottelusta näyttävät lisääntyneen rajusti kahdessa vuodessa.

Bianca Roos, 16 (vas.), Frida Burgmann, 16, ja Alex Nordblad, 17, matkustivat maanantaina metrossa Hakaniemestä Kamppiin. Kaikki kolme kertovat viihtyvät ruotsinkielisessä ammattikoulussa Prakticumissa hyvin. Roos ja Burgmann opiskelevat ensimmäistä vuotta lähihoitajiksi ja Nordblad sähköalaa.­

Suurin osa suomalaisista lapsista ja nuorista on tyytyväisiä elämäänsä, voi hyvin ja viihtyy koulussa, selviää tänään tiistaina julkaistavasta Terveyden ja hyvinvoinnin laitoksen (THL) Kouluterveyskyselystä.

Kyseessä on suurin lasten ja nuorten hyvinvointia kartoittava suomalaistutkimus: viime keväänä kyselyyn vastasi 260 000 lasta ja nuorta, jotka olivat 4.–5.-luokkalaisia, 8.–9.-luokkalaisia sekä lukioissa ja ammatillisissa oppilaitoksissa 1. ja 2. vuotta opiskelevia.